EL Επίσηµη Εφηµερίδα της Ευρωπαϊκής Ένωσης CE 84/809

(2004/C 84 E/0903)

ΓΡΑΠΤΗ ΕΡΩΤΗΣΗ Ε-0562/04

υποβολή: Proinsias De Rossa (PSE) προς την Επιτροπή

(26 Φεβρουαρίου 2004)

Θέμα: Κρούσματα με κυανωτικά βρέφη σε κράτη μέλη της ΕΕ

Διαθέτει η Επιτροπή στατιστικά στοιχεία που να αφορούν τα κρούσματα μεθαιμοσφαιριναιμίας («σύνδρομο κυανωτικών βρεφών») στα κράτη μέλη της ΕΕ;

Μήπως πιστεύει ότι η πλήρης συμμόρφωση με την οδηγία για τη νιτρορύπανση (οδηγία Συμβουλίου 91/676/ΕΟΚ (1)) επέδρασε στην εμφάνιση αυτού του συνδρόμου στην ΕΕ, αφότου τέθηκε η οδηγία σε ισχύ το 1995; Αν ναι, σε τι συνίσταται αυτή η επίδραση;

Απάντηση της κας Wallström εξ ονόματος της Επιτροπής

(1 Απριλίου 2004)

Το σύνδρομο «των κυανωτικών βρεφών» (μεθαιμοσφαιριναιμία), το οποίο συνδέεται με τα υψηλά επίπεδα νιτρικών ιόντων στο πόσιμο νερό, υφίσταται ακόμη στην Ανατολική Ευρώπη (εκατοντάδες κρουσμάτων) και στις Ηνωμένες Πολιτείες, πλην όμως η συχνότητά του είναι χαμηλή στις χώρες της Δυτικής Ευρώπης. Αυτό σχετίζεται επίσης με την εφαρμογή αυστηρών οριακών τιμών για τα νιτρικά ιόντα στο πόσιμο νερό την τελευταία εικοσαετία.

Σύμφωνα με την κοινή έκθεση του Ευρωπαϊκού Οργανισμού Περιβάλλοντος (ΕΟΠ) και του Ευρωπαϊκού Γραφείου της Παγκόσμιας Οργάνωσης Υγείας (ΠΟΥ) (2), λίγες είναι οι χώρες που τηρούν αρχεία για τη μεθαιμοσφαιριναιμία: οκτώ σε 26. Η έκθεση υποδηλώνει ότι η ευπάθεια βρεφών των οποίων το πόσιμο νερό προέρχεται από ρηχές πηγές υπογείων υδάτων (ιδιωτικά φρεάτια) ενισχύεται από τα δεδομένα που προέρχονται από την Ουγγαρία, όπου αριθμός μεταξύ 9 και 49 κρουσμάτων καταγράφεται ετησίως σε ολόκληρη τη χώρα. Ανάλογος αριθμός κρουσμάτων καταγράφεται ετησίως στη Σλοβακία. Στην Αλβανία, το 1996, κατεγράφησαν 46 κρούσματα μεθαιμοσφαιριναιμίας, το σύνολο των οποίων συνδεόταν με την ύπαρξη νιτρικών ιόντων στο πόσιμο νερό, ενώ στη Ρουμανία κατεγράφησαν 2913 κρούσματα στο διάστημα 1985-1996.

Η προφυλακτική τιμή των 50 χιλιοστογράμματων (mg) ανά λίτρο είναι ζωτικής σημασίας για την αποφυγή των επιπτώσων στην υγεία, όπως, π.χ., η μεθαιμοσφαιριναιμία στα βρέφη. Κατά την αναθεώρηση της οδηγίας 98/83/ΕΚ του Συμβουλίου της 3ης Νοεμβρίου 1998 σχετικά με την ποιότητα του νερού που προορίζεται για ανθρώπινη κατανάλωση (πόσιμο νερό) (3), κατά την οποία εξετάστηκαν οι παραμετρικές τιμές σύμφωνα με τα τελευταία επιστημονικά δεδομένα (π.χ. κατευθυντήριες γραμμές της ΠΟΥ, Επιστημονική Επιτροπή για την Τοξικολογία και την Οικοτοξικολογία), επιβεβαιώθηκε, εις ό,τι αφορά τα νιτρικά ιόντα, η προηγούμενη οριακή τιμή των 50 mg ανά λίτρο.

Για τον περιορισμό της συγκέντρωσης νιτρικών ιόντων στα ύδατα, είναι καίριας σημασίας η πλήρης εφαρμογή της οδηγίας για τη νιτρορρύπανση (οδηγία 91/676/ΕΟΚ του Συμβουλίου της 12ης Δεκεμβρίου 1991 σχετικά με την προστασία των υδάτων από την νιτρορρύπανση γεωργικής προελεύσεως).

Από το 1991 και εντεύθεν, και ιδιαιτέρως τα τελευταία έτη, έχουν πραγματοποιηθεί σημαντικά βήματα προόδου από τα κράτη μέλη στην κατεύθυνση που προβλέπει η οδηγία: παρακολούθηση των υδάτων και εντοπισμός των μολυσμένων υδάτων, καθορισμός των ευπαθών στη νιτρορρύπανση ζωνών και σχεδιασμός και εφαρμογή προγραμμάτων δράσεως. Στην παρούσα φάση, όλα τα κράτη μέλη έχουν συστήσει δίκτυα παρακολούθησης, έχουν εντοπίσει τις ευπαθείς στη νιτρορρύπανση ζώνες και, γενικά, θεσπίσει προγράμματα δράσεως στις ευπαθείς στη νιτρορρύπανση ζώνες, γεγονός που σημαίνει ότι εφαρμόζουν σειρά μέτρων για την πρόληψη και τον περιορισμό της νιτρορρύπανσης. Η συνολική επιφάνεια των ευπαθών στη νιτρορρύπανση ζωνών στην Ευρώπη αντιπροσώπευε το 38 % της συνολικής επιφάνειας στην ΕΕ το 2000. Έκτοτε, και, επίσης, ως αποτέλεσμα της δράσης της Επιτροπής μέσω της επί παραβάσει διαδικασιών, αυξήθηκε περαιτέρω σε αρκετά κράτη μέλη, όπως το Βέλγιο, η Ισπανία, η Γαλλία, η Ιταλία, η Πορτογαλία, η Σουηδία και το Ηνωμένο Βασίλειο. Η Ιρλανδία έλαβε την απόφαση να θεσπίσει πρόγραμμα δράσης στο σύνολο της χώρας, όπως είχαν πράξει προηγουμένως το Βέλγιο, η Γερμανία, οι Κάτω Χώρες, η Αυστρία και η Φινλανδία.

Παρά τις βελτιώσεις αυτές, απαιτείται περαιτέρω πρόοδος. Η Επιτροπή έχει στρατευθεί πλήρως στην ορθή εφαρμογή της οδηγίας για την νιτρορρύπανση στα κράτη μέλη, μέσω σειράς δράσεων και, εφόσον χρειαστεί, ασκώντας έννομη πίεση μέσω των επί παραβάσει διαδικασιών, στα κράτη μέλη που δεν εφαρμόζουν ορθά τις διάφορες φάσεις της οδηγίας.

(1) ΕΕ L 375 της 31.12.1991, σελ. 1.

(2) ΕΕΑ (ΕΟΠ), WHO (ΠΟΥ), 2002.Water and health in Europe (Τα ύδατα και η υγεία στην Ευρώπη), WHO Regional publications European series, No 93.

(3) EE L 330 της 5.12.1998.